Azpeitiko Udalak bat egin du Aberri Egunerako Euskal Herria Batera-k egindako deialdiarekin - Azpeitia - uztarria.eus\nAzpeitiko Udalak bat egin du Aberri Egunerako Euskal Herria Batera-k egindako deialdiarekin\nAndoni Elduaien 2021-04-01 08:30\nUdalak dei egin die herritarrei igandean plazan aterako den argazki erraldoian eta ondorengo ekitaldietan parte hartzeko. Euskal Herriak "bateratasuna areagotuko duen herrigintza" behar duela azpimarratu du udalak.\nAzpeitiko Udalak bat egin du Euskal Herria Batera ekimenak Aberri Egunerako eginiko deialdiarekin. Datorren igandera begira, "keinu bat batera" egitea proposatu die udalak herritarrei, eragileei, alderdiei eta sindikatuei. Hori horrela izanik, igandean, 12:30ean, Azpeitiko plazan aterako den independentziaren aldeko argazki erraldoira eta ondorengo ekitaldian parte hartzera animatu nahi izan ditu udalak herritarrak.\n"Herrigintzan batera jardunda garatuko dugu euskal lurraldeen eta herritarren arteko lankidetza, gero eta indartsuago izango den komunitatearen eraginez lor dezan Euskal Herriak erabakimen osoa", azaldu du udalak. Era berean, azaldu du iazko udaberrian pentsaezina zela urtebete geroago gizartea oraindik ere "pandemia borrokatzen" arituko zenik. "Hemen jarraitzen dugu, lehentasunez gaitzari aurre egiten eta, aldi berean, larrialdi luze honek izango dituen ondorio sozial eta ekonomikoen beldur. Ezer baino lehen, gure maitasuna helarazi nahi diegu egoeraren aurpegirik beltzena pairatu dutenei eta denon zaintzan borroka luzea daramatenei. Sinetsita gaude komunitatea trinkotuta gai izango garela aurrera egiteko".\nUdalak adierazi du iazko Aberri Egunak Euskal Herrian ere "bateratasuna posible" dela erakutsi zuela. "Aski izan zen herritar talde txiki batek aukera eskaintzea, Euskal Herri osoan milaka herritarrek keinu bat batera egiteko, eta hainbat gizarte eragile, alderdi eta sindikatu ere ekimenarekin bateratzeko. Gizarte konplexuetan handia da aniztasuna eta zail bihurtzen da batasuna, helburu bakarra eta ibilbide bera partekatzea. Posibleago da bateratasuna, jomugak hurbiltzea eta ibilbideak sinkronizatzea, tarteka batera jardunda elkar indartzea eta komunitatea aniztasunaren gainean eraikitzea".\nGlobalizazioaren arrikuei aurre egiteko, mundu zabalean "komunitarismoa" indartzen ari dela nabarmendu du erakundeak. "Lurraldeak eta haien gainean trinkotzen diren komunitateak dira tresnarik egokiena pertsonei bizitza duina eta eskubide berdintasuna bermatzeko. Nahi genuke Euskal Herria izatea halako komunitate bat, erabakimena eta eskubide politiko guztiak dituena, osatzen dugun kideoi duintasuna eta bermeak eskaini ahal izateko.\nUdalaren arabera, etorkizuneko proiektu politikoen "oinarria" izango den komunitatea trinkotzeko, "bateratasuna areagotuko duen herrigintza" behar du Euskal Herriak. "Herrigintza horretan erabili beharko dugu eztabaida demokratikoa beti, konfrontazioa behar denean eta lankidetza ahal den guztietan, herritarron, eragileen eta erakundeen indarrak norabide bateratuan jartzeko. Gure esku dagoena egingo dugu bide horretan aitzinatuko gaituen dinamika sortzeko, eta Euskal Herri bateratua irudikatzen duten ikur, ereserki eta ekintzak sustatzeko".


Maisuaren aginduetara | Kultura | Berria\nJoxean Agirrek harremanak eta literatura hartu ditu osagai nagusi 'Goldsmithen ikaslea' nobela berrirako. Elkarrekin argitaratu du bere bederatzigarren eleberria\nJoxean Agirre idazlea, Goldsmithen ikaslea nobela berria eskuetan duela, atzo, Donostian. GORKA RUBIO / ARGAZKI PRESS\nNew Yorkeko sortzaile polifazetiko bat da Kenneth Goldsmith. Lehenago eskultore izanikoa egun idazlea, poeta eta Pennsylvaniako Unibertsitateko irakaslea da, besteak beste. Internet bidez literatura ikastaro bat eman zuen, arrakasta handiz eman ere. Haren literaturari buruzko gogoetek erakarrita, ikastaro hori bere nobela berrirako abiapuntutzat hartu du Joxean Agirrek. Poetaren eskolak jasotzeko izena ematen duen idazlegai euskaldun bat jarri du protagonista moduan kontakizunean. Eta, hala, maisuaren aginduetara jarri du narratzailea, bere alter ego-a izan daitekeena, Goldsmithen ikaslea liburuan. Elkar argitaletxearekin plazaratu du lana, dagoeneko bederatzigarren nobela duena, eta atzo aurkeztu zuen, Xabier Mendiguren editoreak lagunduta.\nGoldsmith aurkeztu zuen lehenik idazleak: «New Yorkeko poeta kontzeptual famatu bat da, mediatikoa, Barack Obamaren aurrean errezitalak emandakoa... Ni nobela idazten hasi baino urte batzuk lehenago, Poliziak Michael Brown izeneko gazte beltz bat hil zuen, eta oso poesia errezital garrantzitsuan, autopsiaren txostena hartu, eta oso-osorik irakurri zuen». Haren liburu bat ere aipatu zuen Agirrek, artikulu bilduma bat dena, Uncreative Writing (Idazketa ez-sortzailea, 2011). «Hor, gutxi gorabehera, esaten du Interneten aroan absurdoa dela originala izaten saiatzea; hainbesteko testu masa dugu sarean, ezinezkoa dela ezer berririk egitea, eta, beraz, abandonatu behar dela ideia hori, eta ikasi behar dugula testuak imitatzen, pirateatzen... eta aurrekoek egindakoaren birziklatze bat-edo egin behar dela». Liburu horretan aipatzen du unibertsitatean eman zuen on- line literatura ikastaroa ere, eta hortik hartu zuen ideia Agirrek. «Pentsatu nuen polita izango zela euskaldun bat hor sartzea, haren aginduetara lan bat egiten». Liburuzaina da narratzailea, eta Goldsmithi idatziko dio, esanez, ezer originala proposatu ezin dionez, berari gertatutako zerbait hartu, eta muturrera eramateko ariketa egingo duela. Baiezkoa emango dio maisuak.\nGertakaria hauxe da: liburuzaina hitzaldi bat ematekoa da, eta, etxera paper batzuen bila joatean, neska laguna beste bi mutilekin topatuko du ohean. «Horren jarraipen luze bat egiten da, modu komiko, barregarri edo parodikoan. Narratzailea bertsioak aldatuz joango da: ez da gai hitzaldia emateko, eta istorioa kontatuko du; bidean taxi gidari bati ere kontatuko dio...». Liburuzainak ere beste hiru neskarekin harreman bat hasiko du, eta gero harreman horiek «modu fulminantean» bukatuko dira. Istorioa, aldi berean, Goldsmithen eskoletara darama narratzaileak, eta nola zuzendu edo nondik nora eraman esanez joango zaio maisua. Beste plano batean, narratzailearen emaztea agertuko da, hura errealitatera ekarriko duena. «Dohain bat du: gauez ametsetan hasi, eta sekulako gauza interesgarriak esaten ditu ametsetan». Beraz, Agirrek hiru plano horietan egituratu du nobela, eta horrek «toke bitxi bat» ematen diola uste du.\nAzken batean, liburuak hizpide dituen gai nagusiak zeintzuk diren galdetuta, honela laburbildu zituen: «Betikoak dira: harremanak, existentziari buruzko gogoetak, eta literatura sorkuntzari buruzkoak».\nAurreko nobelan, Gizajoen katalogoa-n, bazeuden literaturari buruzko hainbat pilula ere, baina, Agirreren aburuz, «tonu apalagoa» baliatu du lan berrian gaiari buruz hitz egiteko. «Izan da nobela bat neu izugarri eroso sentitu naizena idazten, eta gustura. Pentsatzen dut hori ona izango dela irakurlearentzat». Egiturari buruz esan zuen planoen artean oso txandakatze erraza egiteko aukera eman diola.\n«Hor bukatu izan banu», jarraitu zuen Agirrek, «nire nobela nahiko tipiko bat izango zen». Baina ez zuen hor amaitu kontakizuna. Goldsmithen imitazioarekiko joera horri jarraituz, Agirrek pentsatu zuen berak ere zerbait egin behar zuela «gizon hau kontentu geratzeko». Harreman horien inguruan neskak egiten duen kontakizuna sartzea erabaki zuen, James Joyceren Ulises-en agertzen den Molly Bloom erreferentetzat hartuta. «Lanik gogorrena hori izan da, imitatu behar nuena Ulises-en azken kapitulua baitzen, eta hain da jeniala, ezin duzu helburu izan pareko ezer egiterik».\nBaina, gero, beste ideia bat sartu zitzaion buruan Agirreri: Goldsmith bezalako poeta kontzeptual baten eta Andoni Luis Aduriz bezalako sukaldari baten arteko buruz buruko bat sartzea nobelan. Hori egiteko modua ere aurkitu zuen: Goldsmithek eta ikastaroan parte hartu duten gainerako kideek ikasle bidaia egingo dute Euskal Herrira nobelaren amaieran, eta Bilbo, Donostia, Arantzazu eta beste hainbat lekutan ibiliko dira, egungo hainbat pertsona ezagun lagun dituztela.


Fitxategiak – Page 74782 – Mediateka\nGrabazio data: 1982-07-13\nBerriemailea: Markos Saragueta\nGaiak: abeltzantza: abereak, abeltzantza: pentsua, denetarik, egurra, elikadura: esnea, euskara, gramatika: aditzak, gramatika: aditzak, iragana, gramatika: tratamenduak, koilarak, nekazaritza: pentsua, ogibideak: kutxetagilea\n00:00:52 koilarak Kutxetak egiteko menditik materiala ekarri, neurrian moztu, itxura eman eta lehortzen uzten da.\n00:04:55 euskara Bere garaian gehienek zekiten euskara, baina jendea joan da eta galdu egin da. Donostiako jendea oporretan joaten da baina euskara desberdina da. Donostiara joan denean jendeak gaztelaniaz hitz egiten zuen. Aurizberrin, pertsonaren arabera, euskaraz ala erdaraz egiten du. Auritzen berdin.\n05:50:00 denetarik Aldakan artrosia dauka.\n00:07:40 egurra Leku askotan egon da. Iratin pago asko dago. Aezkoatik egurra ibaian zehar jaisten zuten baina berak ez du hori ezagutu.\n00:11:25 euskara, gramatika: aditzak, gramatika: aditzak, iragana, gramatika: tratamenduak Iraganaldiko aditz laguntzailearen -n-a ahoskatzen dute. Luzaiden hasten da aldatzen. Frantzia aldeko euskara politagoa da, zuketan aritzen baitira. Zuketa zaharragoei eta hiketa gazteagoei egiten zitzaien. Orain gazteak euskara ikastera joaten dira, baina etxean gaztelaniaz aritzen dira.\n00:20:55 abeltzantza: abereak, abeltzantza: pentsua, elikadura: esnea, nekazaritza: pentsua, ogibideak: kutxetagilea Jadanik oso jende gutxik dauzka aziendak. Gazte gehienak fabriketan aritzen dira lanean. Txikitatik aritu da kutxetak egiten. Baina etxeko lanak ere egin behar zituzten. Bere denboran hamasei bat kutxetagile ezagutu zituen herrian. Orain ez da inor gelditzen. Girona eta Valentziara bidaltzen zituzten forma besterik eman gabe. Nola aritzen ziren lanean mendian. Orain esnerako behiak ditu. Behiek belarra eskatzen dute eta horretarako denbora. Negurako belarra udan ateratzen da. Esnea salduz ateratzen dutena pentsua erosteko erabiltzen dute, baina oso garestia da.\n00:23:50 euskara Gazteak Aurizberrira doaz euskara ikastera.\nIC-003b-A Su navegador no es compatible con el elemento de audio. 23:59


Ekofeminismoa - OMAL | Observatorio de Multinacionales en América Latina\nAtaria > Formación > Hiztegia > Aurkibide tematikoa > Erresistentziak eta alternatibak > Ekofeminismoa\nGure sistema ekonomikoak baliabideak (oihanak, ur garbia, ugaltze-lana…) doan bereganatu eta agortu egiten ditu. Natura eta giza bizitza (lurra eta lana) kapitala elikatzeko tresna soilak bihurtzen dira haren sarean. Korporazio transnazionalen mozkinak bi alderdi horiez jabetzean oinarritzen dira. Erredukzionismo ekonomiko horrek, enpresa handien kontuak elikatzeaz gain, ezkutatu egin du biziraupena lehenesten duen ekonomiak oinarritzat beharko lukeen funtsezko eragilea: bizitzaren zaintza.\nKapitalismoaren logika bizitzarenaren aurka dago. Lehenengoak kapitala metatzea du xede, edonolako gogoeta etiko oro bazter utzita; bigarrenak, ostera, ugaltzea eta bizirautea, oreka eta osasuna aintzat hartuz. Bi logikok aurrez aurre jartzen direnean, lehena ateratzen da garaile. Etxebizitzaren prezio jasanezinek, adingabeak edo gaixoak zaintzea eragozten duten lan-ordutegiek, bizitzarako oinarrizkoak diren botikak eskuratzea oztopatzen duten farmaziako patenteek… argi eta garbi erakusten dute, gure sistema ekonomikoak ez duela gaitasunik, ezta interesik ere, bizitza bizigarriak sortzeko.\nGiza bizitza eta muga ekologikoak erdialdean\nLurrak eta emakumeen lanak muga bat dute: duintasuna eta bizitza. Ingurumen-krisia eta herritarren krisia muga horren pareko agerpenak dira. Ingurumen-krisia lur emankorraren, ur edangarriaren eta aire garbiaren urritasunean islatzen da. Zaintzaren krisialdia, berriz, sistema patriarkalak inposatutako sexuaren araberako lan-banaketa gorabehera —emakumeak ugalketa- eta zaintza-lanak doan egitera behartzen ditu— herritarren zaintza-behar gero eta handiagoei erantzun ezin zaienean sortzen da. Zaintzaren krisia, bere aldetik, enpresetako produktibitateari eusten dion lan-indarra berritzea eta gorputz-arimaz birsortzea ahalbidetzen duen arduren bidegabeko banaketa horren adierazpen bat da.\nEkofeminismoak eragileak alderantzikatzea planteatzen du: giza bizitza erdigunean kokatu eta produkzioa haren zerbitzura jartzea. Giza beharrek eta ekologia-mugek esango dute produkzio egoki eta jasangarriak eta egin eta banatu beharreko lanak zein diren. Ekologismoak ingurumenaren alorreko mugak aintzat hartzen dituen bezalaxe, feminismoak berdintasuna (errebindikazio zahar bezain betegabea) jotzen du edozein proposamen sozial eta ekonomikoren ezin ahaztuzko baldintzatzat.\nLurra defendatzeko mugimenduetan emakume ugari izan dira beti, baita orain ere. Emakumeen protagonismoa ezaguna da, besteak beste, mugimendu hauetan: Himalayako oihanak babesten dituen eta Vandana Shivak ezagutarazi duen Chipkon mugimenduan, Indiako Narmada ibaiko presen aurkako mugimenduan, Wangari Mathaik sustatutako Kenyako “gerriko berdea”n eta AEBko ingurumen-justiziaren jatorri den Love Canaleko hondakin toxikoen aurkako borrokan. Ezaguna da, halaber, herri-lurrak defendatzeko tokiko mugimenduetan, hiriko espazio publikoaren aldeko borroketan eta elikagaien osasungarritasunaren aldekoetan duen presentzia. Meatzaritzako, basogintzako eta azpiegituretako enpresa handiek sarritan izan dituzte aurrez aurre komunitate indigenak eta emakume taldeak. Emakume pobre askoren kasuan, ekologismoa ezinbesteko jardunbidea da, bizi ahal izateko lursail emankor eta garbi baten menpe daudenentzat.\nIzena Françoise D’Eaubonnek sortu zuen, XX. mendeko hirurogeita hamarreko lehen urteetan. «Feminismoa edo heriotza» esloganarekin, feminismoak bizitzaren defentsan nahitaez duen zeregina laburtzen zuen. Mende horretako azken hamarraldietan, mendebaldeko pentsamenduaren hierarkiak (kultura-natura, gogoa-gorputza, gizona-emakumea…) eztabaidatu eta aurretik gaitzetsitako emakumea-natura dikotomiako terminoei balioa eman zien ekofeminismoak. Gizonak protagonista izan dituen kulturak gerra genozidak, lurraldeak suntsitu eta pozoitzea eta gobernu despotikoak eman ditu. Lehen ekofeministek teknozientziak emakumeen osasunean dituen ondorioak salatu zituzten, eta militarismoaren eta ingurumen-narriaduraren aurka egin zuten, kultura sexistaren agerpenak direlako. Petra Kelly da haien ordezkarietako bat.\nMaskulinotasuna kritikatzen zuen lehen ekofeminismo haren ostean, batik bat Hegoaldetik proposatutako beste hainbat etorri ziren. Haien aburuz, emakumeak dira bizitzarekiko errespetuaren eramaile. Emakumeen eta herrialde indigenen pobrezia eragitea leporatzen diote mendebaldeko “garapen ezegokia”ri, haiek baitira natura suntsitzearen lehen biktimak. Horixe da, agian, ekofeminismorik ezagunena. Joera zabal horretan daude Vandana Shiva eta Ivone Guevara.\nJarrera horien esentzialismoa gaindituz, beste ekofeminismo konstruktibista batzuek —Bina Agarwal eta Val Plumwood— ingurumenarekiko elkarreraginean ikusten dute emakumeen kontzientzia ekologiko berezi horren jatorria. Lanaren bereizketa sexista eta boterearen eta jabetzaren banaketa dira emakumeak eta guztiok osatzen dugun inguru naturala menperatu dituztenak. Gure mendebaldeko kulturaren dikotomia erredukzionistak hautsi egin behar dira, errespetuan eta askatasunean oinarritutako bizikidetza eraikitzeko.\nFeminismoa oso goiz konturatu bazen ere emakumea naturalizatzea patriarkatua legitimatzeko tresna zela, ekofeminismoaren ustetan, kontua ez da emakumea desnaturalizatzea, gizakumea “birnaturalizatzea” baizik, eta politika, harremanak, etxeko kontuak eta ekonomia bizitzaren baldintzetara, naturak eta emakumeek ondo baino hobeto ezagutzen duten bizitzaren baldintzetara, moldatzea. “Birnaturalizatze” hori “birkulturizatzea” ere bada aldi berean, eta andrazkoen eta gizonezkoen arteko ekomenpekotasuna agerian jartzen du. Kontua ez da femeninotzat barneratutakoa goraipatzea, emakumeak berriro ugalketaren esparruan giltzapetzea, haiei kulturarako sarbidea ukatzea edo, zereginik gabe baleude bezala, kapitalaren aurka borrokatzeko eta planetako bizitza berreskuratzeko lan eskergaren ardura ematea. Egin behar dena hauxe da: menderatze hori agerian uztea, sistemaren logika amorala salatzea, erantzukizunak aipatzea, gure ekonomia-sistemaren lehentasunak alderantzikatzea eta biziraupenerako beharrezkoak diren lanen ardura gizonen eta emakumeen artean banatzea.


Bigarren urtez jarraian zergak izoztearen onarpena. | La Voz del Pueblo – LVP Etxebarri\n← Cubierta patio Colegio Infantil Kukullaga-Barandiaran\nAprobada la congelación de los impuestos por segundo año consecutivo. →\nBigarren urtez jarraian zergak izoztearen onarpena.\nPublicado el 22 octubre 2019 por admin\nAzken udalbatzak herritarren iritzia jaso asmoz, web orrian argitaratutako 2020ko zergen eta tasen proposamena onartu zen. LVP eta PSE-PSOE taldeek aldeko bozka eman zuten, eta EAJ-PNV eta EH Bildu alderdiak abstenitu egin ziren.\nHonela bada, 2020an zerga hauek bere horretan geldituko dira: OHZ, Ibilgailuen gaineko zerga, eraikuntzen eta obren gaineko zerga, Estolderiagatiko eta zabor bilketagatiko tasa, hilerri-tasa eta TAOkoak.\nTasen inguruko berrikuntza nagusiak hauek dira:\nEtxebarriBus zerbitzuaren Gazte Bonoaren adin tartea 26 urteetara (barne) luzatzen da, beste tasetan pertsona gaztea nor den zehazten denaren arabera. Gainera bonua uztailaren 26ra zabaltzeko aukera eskaintzen da.\nArlo soziokulturalak Kultur, Kirol eta Euskaltegiko jardueren ordenantzetan guraso bakarreko familiei zuzendu beharreko hobaria aldatu egiten du, talde honetakoa izategatik %15arena ezabatuz, eta %33ko edo %55eko hobaria ezarriz errenta estandarizatuaren arabera.\nUdal Kiroldegiari dagokionez, urte osoko abonuak berrartzen dira (2019an igerilekuen behin-behineko itxieragatik gutxitu egin ziren) eta Kiroldegiaren kontratu berriaren aplikazioagatik eta geldialdien deskontuagatik gutxitu.\nHonela bada, etxebarritarrek urteko eta hiru hileko abonua %3,5 gutxiago ordainduko dute, 2019an itxierarik egon ez baldin bazen kontuan hartuz. Kiroldeko beste tarifa guztiak %1,7 eguneratzen dira.\nKiroldegiko hobarietan Berrikuntza batzuk planteiatzen dira:\n– Tasa murriztu bat eratzen da aurreko 26 urte arteko gazte erroldatueen abonurako, %20 aurrekoarekiko.\n– Hobariak zabaltzen zaizkie kideak langabezian dituzten familiei.\n– Eta gainera, dibertsitate funtzionalak dituztenei hobari berezitu bat eratzen zaie. Familia ugariei eta guraso bakarreko familiei bezala, errenta estandarizatuaren araberako hobariak jasoko dituzte.\nEtxez etxeko laguntza zerbitzuaren gutxieneko kuota 12,50 € hilabetean izango da. Hala ere gehieneko ahuleziko kasuetako 10 euroak mantendu egiten dira.\nIBILGAILUAK BIDE PUBLIKOTIK ATERATZEA\nIbilgailuak bide publikotik ateratzearen gaineko tasak eguneratu egiten dira, KPI-a 2005etik aplikatuz, azken eguneraketako urtea.\nErabaki hau hartzeko 2020ko aurrekontuaren lehen proiekzioa kontuan hartu da, egun esku artean dugun informaizioarekin. Aurreikuspenaren arabera, 2019ko aurrekontuarekin alderatua, 2020koa egonkorra eta orekatua izango da, zerbitzuak manteduz eta tartea egonik inbertsio batzuei aurre egiteko.\nEsta entrada fue publicada en Posicionamiento · Jarrera, Vive ETXEBARRI Bizi. Guarda el enlace permanente.


kultura - Sustatu.com\n11 nov 11 - 26 jun 12\nSustatu.com > kultura\nAbenduan Berlinen ospatu zen Euskal Koreografoen II. jaialdia\n© cc-by-sa Sustatu ¦ 2012-06-07 ¦ 08:28 ¦ kultura\nMikel Aristegui dantzari donostiarrak eta Art &amp Project taldeak antolatuta, Berlinen Euskal Koreografoen II. Jaialdia ospatu zen abenduan. Euskal Herriko dantzari eta koreografoak ezezik, bertsolariak eta idazleak ere bertan izan ziren.\nLiteratur mikropilulak banatu dituzte Xerezaderen artxiboan\n© cc-by-sa Sustatu ¦ 2012-06-03 ¦ 10:29 ¦ kultura\nBlogetan oinarritutako bi ekimen literario gurutzatu egin dira elkarrekin sarean, Literatur mikropilulen farmaziako zenbait testu Xerezaderen Artxiboa literatur podcast-era joan dira, eta ahotsez grabatu ditu Mikropilulen arduradunetako batek, Maialen Unanuek.\nErref.: Literatur mikropilulak banatu dituzte Xerezaderen artxiboan (www.blogak.com)\n© cc-by-sa Sustatu ¦ 2012-05-29 ¦ 09:10 ¦ kultura\nBadator Literaturia. Ostiraletik igandera bitartean literaturaren topagunea ospatuko dute Larrabetzun. Antzerkiak, mahai-inguruak eta errezitaldiak izango dira, ohi bezala, asteburu honetan. Beste ekitaldi batzuen artean, Estepan Urkiaga Lauaxeta gogoratuko dute musika eta hitza uztartuz. Herriko plaza, eskola, Hori Bai Gaztetxea eta Anguleri Kultur Etxea bihurtuko dira, beste behin ere, Literaturiako eszenatoki.\nTxillardegi, Jasone Osoro, Juan Luis Zabala, Concetta Probanza... Arrasateko 3. Literaturjauzietan\n© cc-by-sa AED ¦ 2012-05-05 ¦ 11:43 ¦ kultura\nJuan Luis Zabalaren Gaztetxeak eta literatura hitzaldiarekin emango diogu hasiera datorren domekan AED euskara elkartearen 3. Literaturjauziei Arrasaten. Aurreko edizioetan bezalaxe, literatura jendeari gerturatzeko asmoz ondu dugu egitaraua. Komiki tailerra, Txillardegiren omenezko irakurraldia, 2. Bookcrossing-a... eta gehiago.\nEuskal Herriaren egoera literaturaren bidez azaldua, Bartzelonako Euskal Etxeak antolatutako Literaldia 12 jaialdian\n© cc-by-sa Sustatu ¦ 2012-05-04 ¦ 15:26 ¦ kultura\nApirilaren 11az geroztik, martxan da Literaldia 12, Bartzelonako Euskal Etxeak antolatzen duen jaialdia, eta maiatzaren 12an amaituko da. Helburua literaturaren bitartez Euskal Herriaren gaur egungo ikuspegia eskaintzea da kataluniarrei. Hainbat ekimen antolatu dituzte horretarako, online eta offline.\nAriola Eguna, larunbatean Zarautzen\n© cc-by-sa Ariola Kultur Ekimena ¦ 2012-05-02 ¦ 13:42 ¦ kultura\nAriola Eguna ospatuko dugu larunbat honetan Zarautzen, herriko artista guztiak kalera eta herrira atera nahian. Zarautzen egon badaude kultur adierazpenerako baliabideak, baina ez dira nahikoak eta denak sakabanatuak daude: horregatik antolatu dugu Ariola Eguna. Herriko hainbat lekutan ekintza eta tailer ezberdinak antolatu ditugu, besteak beste, serigrafia, sormen eta graffiti tailerra, nekazaritza ekologikoaren tailerra eta antzerki eta zirku tailerra.\nIKTak, irakurketa sustatzeko pizgarri, Jaurlaritzaren irakurketa planean\n© cc-by-sa Sustatu ¦ 2012-04-23 ¦ 12:43 ¦ kultura\nEusko Jaurlaritzako Kultura sailak Euskal Autonomia Erkidegoko Irakurketa Plana aurkeztu berri du Legebiltzarrean. Honen bidez, irakurketa "Euskadi garatzeko eragile" moduan sustatu nahi izan du Blanca Urgell buru duen lantaldeak. Plan eleanitza, multimodala eta multimedia bezala definitu dute. Irakurketa aisialdirako jarduera huts denaren ideia alde batera utzi eta ikasteko tresna dela gizarteratu nahi dute. Haur, gazte zein helduei zuzendutako proiektuak dira, eta irakurzaletasuna sustatzeko tresna nagusi izango dira IKTak.\nGaiak Argitaletxeak badu webgune berria\n© cc-by-sa unai ¦ 2012-03-23 ¦ 14:55 ¦ kultura\nGaiak argitaletxeak urteak daramatza euskal kulturaren aldeko lanean eta kostata bada ere, webgune berria ireki du.\nTxirri, Mirri eta Txiribiton: 40 urte oholtzan\n© cc-by-sa Sustatu ¦ 2012-03-19 ¦ 08:37 ¦ kultura\nDatorren martxoaren 25ean 40 urte beteko dituzte oholtza gainean Txirri, Mirri eta Txiribiton pailazo ezagunek. 1972an egin zuten lehen agerraldia eta harrezkero 40 urtez ibili dira herririk herri umetxoen irria sortaraziz. Erakusketa eta ekitaldi bereziak antolatu dituzte Donostiako Udal Liburutegian.\nKoldo Saratxagaren hitzaldi irekia "Informazioaren kudeatzailea" ikastaroari hasiera emateko\n© cc-by-sa Tabakalera, Donostia ¦ 2012-03-16 ¦ 14:59 ¦ kultura\nTabakalerak eta Asmoz Fundazioak antolatutako Informazioaren kudeatzailea eta bitartekaria izeneko ikastaroa joan zen astean abiatu bazen ere, hasiera ofiziala eta publikoa datorren astelehenean, martxoaren 19an, emango zaio, Koldo Mitxelena Kulturuneko ekitaldi aretoan Koldo Saratxagak eskainiko duen hitzaldiarekin. Interesa duen ororentzat zabalik egongo den saioa 18:30etan hasiko da eta gaztelaniaz izango da. Gainera, bertaratu ezin dutenek ere hitzaldia jarraitzeko aukera izango dute, streaming bidez emango baita Koldo Mitxelenako webgunean.\nIparraldea Bertan zikloaren XI. edizioa Donostian\n© cc-by-sa EKE ¦ 2012-03-14 ¦ 08:52 ¦ kultura\n11. aldiz, Euskal kultur erakundea eta Koldo Mitxelena kulturunea elkartzen dira Iparraldea Bertan! kultur zikloaren antolatzeko. Egitarauan, kontzertuak eta Iparraldea garapen bidean deitu hitzaldia Battitta Boloquy-rekin. Ekitaldiak martxoko asteazken guziz iraganen dira, 19:30etan, Koldo Mitxelena kulturunean.\n"Informazioaren kudeatzailea eta bitartekaria" ikastaroa, Tabakalera eta Asmoz Fundazioaren eskutik\n© cc-by-sa Tabakalera, Donostia ¦ 2012-02-21 ¦ 12:30 ¦ kultura\nAurreko edizioetako esperientzia errepikatu nahian Tabakalerak eta Eusko Ikaskuntzaren Asmoz Fundazioak, Javier Leiva Aguilerak zuzenduriko Informazioaren Kudeatzailea eta Bitartekaria ikastaroaren 3. edizioa abiarazi dute. Ikastaroa 2012ko martxoaren 5ean hasiko da eta 2012ko ekainaren 22ra bitartean egingo da. Izena emateko epea zabalik dago jada.\n© cc-by-sa Zumalakarregi Museoa ¦ 2012-02-18 ¦ 10:58 ¦ kultura\nZumalakarregi Museoak erakusketa birtual berri bat jarri du abian bere webean. XIX. mendean gertatutako gerra gutxi ezagutuari buruzkoa, 1859-1860 urteetako Afrikako Gerra alegia.\nTxillardegi, irakurraldi eta omenaldia\n© cc-by-sa Sustatu ¦ 2012-02-16 ¦ 11:42 ¦ kultura\nIgande honetan, otsailak 19, omenaldia jasoko du Jose Luis Alvarez Txillardergi idazle zendu berriak. Hemeretzi idazlek Txillardegiren testuak irakurriko dituzte, Donostiako Victoria Eugenia Klubean, goizeko 12:00etan. Bakarrik nago Zerubiden goiburua jarri diote ekitaldiari.\nErref.: Txillardegi, irakurraldi eta omenaldia (www.armiarma.com)


Entzierroarengatik ospitaleratutako korrikalarietatik bi geratzen dira oraindik\nEntzierroarengatik ospitaleratutako korrikalarietatik bi geratzen dira oraindik larunbata, 2007.eko uztailak 7\n2007ko San Ferminen lehen entzierroarengatik Osasunbideko ospitaleetan osatutako lau korrikalarietatik bi geratzen dira oraindik.\nGaurko entzierroaren argazkia. ( irudia handitu )\nHorietako bat Australiako 36 urteko C.M. da, Santo Domingo aldean zezen batek eskuineko izterraren heren proximalaren barneko aurpegian zauritu eta gero. Nafarroako Ospitalean dago, eta kirurgikoki ebakuntza egin diote, baina ongi sendatzen ari da. Bere pronostikoa ez da hain larria.\nBestalde, Virgen del Camino Ospitalean 33 urteko R.I.R burlatarra dago. Kailejoian zauritu da, eta eskuineko humeroaren azpiko burua hautsi du. Kirurgikoki ebakuntza egin behar diote. Bere pronostikoa larria da.\nBi korrikalari hauez gain beste bi gazte osatu dituzte Nafarroako Ospitalean, eta alta hartu dute. Batetik, 21 urteko P.H. australiarra, Estafetan, ezkerreko sorbaldan luxazio akromioklabikularra izan eta gero.\nBestetik, 32 urteko R.S.C kantabriarra, Santo Domingo aldean kontusio ugari eta traumatismo kraneoentzefalikoa izan du.


Ortodontzia, erosoagoa eta adin mugarik gabea: Irria hortzetan | Aldizkaria | EROSKI CONSUMER\nOrtodontzia, erosoagoa eta adin mugarik gabea: Irria hortzetan\nHortzetako ortodontzia ez da haurren eta nerabeen kontua soilik; adin guztietako jendeek erabiltzen dituzte egun gailu horiek\nDentisten itxarongeletan honako argazki hau ikusi liteke gutxi-asko: 8 urteko haurra, 20 urteko gaztea, 34 urteko gizasemea, 43ko beste bat eta 50 urtetik gorako emaztea. Hortzetan dute arazoa guztiek, jakina: batek barrurantz okertuak ditu, kanporantz besteak, higatu egin zaizkio beste honi, masailezurra lokatu beste hari... Tratamendua ez da berdin-berdina izango guztientzat, baina bai antzekoa: ortodontzia.\nDuela gutxi arte, haur eta gazteek soilik eraman ohi zuten aparatua, eta nekez ikusiko zen adin nagusikorik halako gailuekin. Orain, aldiz, adin guztietakoek jartzen dituzte, eta azken bost urteetan, adibidez, hiru halakotu da ortodontzia kopurua helduengan. Ortodontzia Ikusezinaren Espainiako Elkarteak emandako datuen arabera, 18 urtetik gorakoei egiten dizkiete egun ortodontzien % 35, eta gehien-gehien, 25 eta 45 urte bitartekoei. Irribarre ederra eta hortz osasungarriak erakustea, horixe da jendearen helburua, hurrenkera horretan, gainera (halaxe erakutsi du erakunde horrek egin duen azken inkestak). Galdekatuen % 70ek adierazi dutenez, prest egongo lirateke halako tratamendu bat hartu eta euren irribarrea edertzeko.\nEz da adin kontua\nAzken aldiko aurrerapen teknologikoei esker, ortodontzia mota sofistikatuak erabiltzen dira egun, eta adin guztietako jendearekin, gainera. Ortodontzia gehienak 25 eta 45 urte artekoei jartzen dizkiete, baina 50 eta 60 urteko gizon-emakumeek ere eraman ohi dituzte. Halako tratamenduak hasteko adinik egokiena 12 eta 15 urte inguru horretan izaten da (orduan egoten dira osatuta hotz-haginak), eta hortzetan bestelako arazorik izan ezean, ez da zertan joan espezialistarengana haurrak 7 urte bete baino lehen. Hainbat faktorek eragiten diote ahoaren bilakaerari, elikadurak, ohiturek eta herentzia genetikoak, besteak beste, eta hortz-haginetan arazoren bat sortzen bada haurra hazten ari den garaian, lehenbailehen jarri behar zaio konponbidea, etorkizunean kalte larririk sor ez dezan.\nHelduen ahoak ez dira haurrenak bezain moldagarriak. Ahoak bere forma hartua izaten du, hezurrak bere neurrira etorriak egoten dira eta aurpegiaren beheko aldeak ere itxura jakina edukitzen du. Behin hazkunde garaia pasatu ondoren, ezinezkoa izaten da hori guztia aldatzea. Helduek, gainera, hortz-hagin batzuk galduta izaten dituzten, edo hortzoietan gaixotasunak ere bai beste tratamendu batzuen ondorioz; horiek ere arazo bihurtzen dira ortodontziarekin lortu nahi izaten dutena lortzeko: hortz-hagin ongi ahokatuak erakustea, irribarre erakargarria eta begitarte harmoniatsua. Horrek guztiak aho osasunari egiten dio mesede, eta osasun psikikoari ere bai, autoestimua handitzen baitu.\nGehienbat arrazoi estetikoek bultzatzen dute jendea ortodontzia bat luzaroan eramatera, baina osasun arazoak konpontzeko ere erabiltzen ditu zenbaitek. Adibidez, masailezur laburraren patologia sendatzeko; zurrunga eta lo apnea agertzeko arriskua sortzen du patologia horrek, eta, horrez gain, intubazio orotrakeala egiteko zailtasunak ere bai. Gaitz hori dutenentzat, oso egokia izaten da masailezurra luzatzea, eta horretarako, ortodontzia eta kirurgia erabili behar izaten dituzte.\nGero eta gehiago helduak dira ortodontzistaren kontsultara doazenak eta estetika axola zaienez, ikusten ez diren aparailuak nagusitzen hasi dira\nArrazoi horiengatik guztiengatik gertatzen da zailagoa helduen hortz-haginak egoki kokatzea eta ahoak ongi funtzionatzea, eta espezialista batek baino gehiagok esku hartu behar izaten du lan horretan: ortodontzista (dentista espezializatu horren ardura izaten da hortzetan eta inguruko egituretan sortzen diren gorabeheren prebentzioa, diagnostikoa eta tratamendua egitea), periodontzista (gaixotasun periodontalen, hau da, hortzoietako gaixotasunen prebentzioa, diagnostikoa eta tratamendua egiteko ardura izaten du), dentista eta, azkenik, masail-aurpegietako kirurgialaria. Helduengan garrantzi gehiago hartzen du alderdi estetikoak haurrengan baino, eta gutxien nabarmentzen diren gailuak jartzera jotzen dute askok, baita gailu ikusezinak ere; horrek, jakina, espezializazio eta prestakuntza gehiago eskatzen dio ortodontzistari.\nEra eta prezio guztietakoak\nOrtodontzia mota guztiak bi multzotan sailkatzen dira: kentzekoak eta finkoak.\nKentzekoak: jarri eta kendu egiten dira, eta haurrak hazten ari direnean erabiltzen dira gehienbat, gorabehera funtzionalak eta hezurdurakoak zuzentzeko, eta sortzen ari diren joerak moldatzeko. Haurrari nolako gorabehera agertu zaion, halako gailua jarri beharko diote.\nFinkoak: euskarriek (brackets esaten diete ingelesez) eta metalezko uztaiek osatzen dituzte. Euskarriak metalez edo zeramikaz eginak izaten dira, eta hortz-haginetan itsasten dituzte; euskarri batetik bestera, metalezko uztaiak joan ohi dira.\nOrtodontzia, bestalde, ikusten den horietakoa izan daiteke -ohikoena-, edo ikusezina ere izan daiteke (helduek hori eskatzen dute gehien, apenas antzematen delako eta besteak bezalako emaitzak ematen dituelako). Esan bezala, alderdi estetikoak asko kezkatzen ditu helduak (alderdi ekonomikoak ere bai, jakina); ortodontzia oharkabean geratzea nahi izaten dute, eta hori lortzen duten zenbait teknikaren berri emango dugu jarraian:\nZeramikazko euskarri edo bracket-ak: Gardenak izan daitezke edo zeharrargiak, eta hortz-haginen kanpoaldean itsasten dira. Hortzen kolorea hartzen dute, eta ia ez da antzematen ortodontziarik. Metalik ez dute izaten agerian, nahiz eta uztaiak metalezkoak izaten diren. Hitz egiteko trabarik ere ez dute egiten, eta oso denbora gutxian egokitu daiteke horietara. Alderdi estetikoa zaintzen dute, eta emaitza onak ematen dituzte. Prezioa: 3.000 eta 3.5000 euro inguru, normalean baina 1.600 eurotakoak ere badira eta baita 4.300 euro kostatzen direnak ere.\nInvisaling: Teknika honek hortz-lerrokatzaileak erabiltzen ditu, guztiz gardenak eta jarri eta kendu egin daitezkeenak. Sistema honek ez dauka ez metalezko uztairik eta ez euskarririk, neurrira egina izaten da eta oso erosoa da. Prezioa: 2.500 euro sinpleenak eta 6.500 garestienak baina normalean 5.500 euro inguruan ibiltzen dira.\nMihi-ortodontzia: Hortz-haginen barruko aldetik jartzen dira gailu horiek, eta ezkutuan geratzen dira. Ortodontzia mota honetan, Inkognito izeneko sistema da azken asmakizuna, eta aurrerapen handia ekarri du ortodontzia ikusezinen arloan. Prezioa: 3.000 euro merkeena eta 8.000 garestienak baina ohikoena 6.500 euro inguru ordaintzea izaten da.\n'Inkognito' sistema, aurrerapen iraultzailea\nAzken urtean % 200 ugaritu dira teknika honen erabiltzaileak. Gailuak hortz-haginen barruko aldean itsasten dituzte, eta, beraz, ez dira ikusten. Ahoan ez du trabarik egiten eguneroko eginbeharretarako, eta beste teknikek baino azkarrago zuzentzen ditu hortz-haginak.\nTeknika honi esker, bestalde, gailuak banan-banan egiten dituzte erabiltzaile bakoitzarentzat. Ahoaren irudi digitala lortzen dute ordenagailuan, hiru dimentsiotan, eta hortz bakoitzaren euskarria banan-banan diseinatzen dute, hori ere ordenagailu bidez; eta berdin metalezko uztaiak ere. Gailu fin-finak sortzeko aukera ematen du sistema honek, eta, ondorioz, hortzen mugimendua oso ongi kontrolatu daiteke, eta hitz egiterakoan ez du trabarik egiten (lehen bi asteetan bai zertxobait). Mihi-ortodontzia guztien artean, hauxe da bereziena.\nIraupena eta emaitzak\nOrtodontzia tratamenduen iraupena asko laburtu da azken hamar urteetan, eta aurrerapenen ondorio izan da hori. Profesionalek goi mailako teknologia erabil dezakete egun: metalezko uztai memoriadunak (informazioa ematen zaio eta horren arabera jokatzen dute aurrerantzean) eta euskarri berriak, bestelako hortz mugimendu bat eragiten dutenak, indar arinagokoa, leunagoa, gutxiago eragozten duena eta hortzak azkarrago mugiarazten dituena. Teknologia berri horri esker, tratamenduek 12 eta 18 hilabete artean irauten dute egun, lehengoaren erdia.\nHortzak, hala ere, bizi guztian mugi daitezke, kontu fisiologikoa da hori, eta, ondorioz, euskailuak erabiltzeko gomendioa egiten dute ortodontzistek, tratamendua bukatu eta hortzei mugitu gabe eutsi ahal izateko. Gailu sinpleak izaten dira, eta ia sumatu ere ez dira egiten ahoan. Haurretan, euskailuak zenbait urtez eramatea komeni izaten da, eta helduetan, berriz, bizi osoan.\nBizi guztirako inbertsioa\nOrtodontzia mota bat hautatu edo bestea, ez da berdin ordaindu behar izaten. Kanpo ortodontzia batek -ohiko horietakoak- 3.000 euro inguru balio izaten du, eta ikusezinak, berriz, 7.000 euro ere bai zenbaitetan. Osasun publikoak ez ditu bere gain hartzen tratamendu horiek, baina aseguru pribatu batzuek estali ohi dituzte tratamendurik oinarrizkoenak.\nOrtodontzia Ikusezinaren Espainiako Elkarteak txosten bat egin du, 'Sonrisa' izenekoa, eta han esaten denez, honako ezaugarri hauek behar ditu irribarre batek "polita" izateko: ezpainak bereizi eta hotz zuriak agertu behar dute, simetria testuinguru batean, ongi lerrokatuta, hortz-arku zabalean, forma erregularrekin eta neurri proportziodunekin, eta hortzoiak altuera egokian dituztela. Heldu askok, ordea, hortzak gaizki ahokatuak izaten dituzte, nahiz eta hori ez den helduen gaitza soilik; adin guztietan ager daiteke, eta guztiek ez daukate neurri bereko eragina (izan daiteke hortz bat edo bi ateratzea hortz-arkutik, edo izan daiteke hortz-hagin guztiei eragiten dieten mugimenduak gertatu izatea). Urteak igaro ahala, ia hortz-arku guztietan gertatzen dira aldaketak, bai ahokatzeko moduan bai hortzen kokapenean. Eta hortzak oker badaude eta elkarren artean gaizki ahokatuak, horiek azkarrago higatuko dira, eta hortzoietan gaixotasunak agertzeko arriskua handitu egingo da. Eta horrek, azken buruan, ahoaren funtzionamenduari eragiten dio.\nOrtodontziak, gainera, beste gaixotasun batzuei aurre egiteko ere balio du, zeharka bada ere, jendeak diziplina gehiagorekin hartzen baititu ahoko higiene eta garbitasun kontuak. Ahoa gehiago zaintzeko joera izaten dute, eta gutxiago sortzen zaizkie arazo periodontalak edo txantxarra. Ortodontzia, beraz, modu ona da ahoa zaintzeko ohiturak sustatzeko eta epe luzera iraunarazteko.\nGarbitasuna ezinbestekoa da\nOrtodontzia daramanak gauero egin behar du ahoa txukun-txukun garbitzeko saioa. Hortzetan, hortzoietan eta gailuetan egunero pasatu behar da eskuila, hiru minutuz, gutxienez. Horretarako oso lagungarriak izaten dira hortz tartean sartzeko eskuilak, ongi iristen baitira euskarriak eta uztaiak garbitzera. Otordu bat egin ondoren, arin-arin pasatu behar eskuila, janari hondarrak kentzeko. Eguneroko garbiketa saioen osagarri, profesionalarengana ere joan behar da maiztasun jakinarekin, hark ere garbitu dezan ortodontzia, eta ortodontzistari egiten dizkiogun bisitetan ere garbitzen badute noizean behin, hortzak garbi eta hortzoiak osasuntsu egongo dira.\nHortzen barrualdean ortodontzia finkoa jarriz gero, hortzen kanpoaldeari ez zaio arreta berezi-berezirik eskaini behar. Barruko aldea zaindu behar da, eta eskuila han erabili, euskarri eta hortzak ahalik eta ongien garbi ditzan. Garbiketa kontuez gain, beste kontu batzuk ere hartu behar dira aintzat ortodontziekin: metalezkoak badira, gerta daiteke interferentziaren bat sortzea erresonantzia magnetikoarekin (txikia izan ohi da, hala ere).\nOrtodontzistarengana joateko adinik egokiena haurrak 7 urte dituenean izaten da.\nEgungo ortodontzia teknikei esker, helduek aukera dute gailu ikusezinak jartzeko, minik ematen ez dutenak eta iraupen laburragoa dutenak.\nOrtodontzistak zaindu behar ditu hortzetan sortzen diren gorabeherak, bera da espezialista, eta haren ardura da dentistarekin eta gainerako espezialistekin koordinatzea.\nMantentze-lana zertxobait zainduz eta eragozpen handirik sortu gabe, ortodontziarekin lortutako emaitzei luzaroan eusteko modua izaten da.\nHortzak edozein adinetan mugi daitezke, eta ortodontzista on batek asmatuko du zein irtenbide eman.\nAurrerapen teknologikoei esker, urtebetean egin daitezke ortodontzia tratamenduak.\nIturria: Arturo Vela, Ortodontzia Ikusezinaren Espainiako Elkarteko lehendakariordea


Musika bandakoen pregoiarekin hasi dira Legazpiko santikutzak : Goierriko Hitza\nMusika bandakoen pregoiarekin hasi dira Legazpiko santikutzak\nBatis Armendariz eta Mikele Arizkorreta, gaur eguerdian, udaletxeko balkoian. Arg. Asier Zaldua\nHasi dira Legazpiko santikutzak. Legazpiko Musika Bandak 150 urte bete dituela eta, taldeko kide zaharrenak –Batis Armendarizek 50. urte daramatza bandan– eta gazteenak –Mikele Arizkorreta– izan dute 2017ko jaiei hasiera emateko ohorea. Arizkorretak bertso bidez irakurri du pregoia euskaraz (“Garaia dugu gure jaietan ganoraz disfrutatzeko” izan da azken puntua) eta Armendarizek gazteleraz irakurri du testua, legazpiarrei festa onak igaro ditzatela opatuz. Festak hasi besterik ez dira egin. Kuadrilla-herri bazkaria egiten ari dira orain, 17:00etan X. Pilota Txapelketa Herrikoiaren finalak jokatuko dira, 19:30ean R Ke R elekrotxaranga ibiliko da kalez kale, eta gauean, 232:30ean, Gozategi 25 urte kontzertua izango da Euskal Herria plazan, Gure Esku Dagok antolatuta.\nLegazpiko santikutzak 2017\nSantikutzak 2017. Pregoia Kaixo legazpiar gazte eta heldu kanpotar eta etxeko gaur jai kolorez jantzita gatoz beharrezko da tarteko bi mila eta hamazazpiko santikutzak ia hasteko balkoi hontara etorri gara pregoia aireratzeko mende eta erdi ia gure bandak bada zerbait ospatzeko garai hartako doinuak orain gogo handiz berritzeko kalerik kale goaz soinuaz zuei goza arazteko garaia dugu gure jaietan ganoraz disfrutatzeko.\nLegazpiko santikutzak 2017. Txupinazoa


Garapenean Laguntzeko Zerbitzuak 600.000 eurotik gorako dirulaguntza emango du Afrikan eta Hego Amerikan ur eta saneamendu azpiegituren alorreko lau proiektutarako « Prentsa oharrak\nGarapenean Laguntzeko Zerbitzuak 600.000 eurotik gorako dirulaguntza emango du Afrikan eta Hego Amerikan ur eta saneamendu azpiegituren alorreko lau proiektutarako\nKategoriak: Prentsa oharrak — Komunikazio Zerbitzua / Servicio de Comunicación — 29 uztaila 2019 11:48\nTokiko Gobernu Batzarrak Afrikan eta Hego Amerikan ur eta saneamendu azpiegituren alorreko lau proiektutarako 619.316 euroko dirulaguntza ematea onetsi du gaur.\nUdalak eta AMVISAk jarriko dute Garapenean Laguntzeko Zerbitzuak kudeatzen duen laguntza ekonomiko hori, zerbitzuaren urteroko dirulaguntza deialdiaren barruan —ur eta saneamendu atalean—; aurten 9 proposamen aurkeztu dira.\nHona hemen aukeratutako lau proiektuak:\nSERSO San Viator Euskalherria.\nProiektua: edateko ura, Jutiapako 6 landa komunitatetan (Honduras). Dirulaguntza: 156.684,68 €\nEdateko ura eskuratzea, Jutiapa udalerriko 6 landa komunitate urez hornitzen duen mikroarroa erabili eta babestea; 1.434 pertsonari (700 emakume eta 734 gizon) ekarriko die onura.\nManuel Iradier elkarte afrikanista.\nProiektua: edateko urez hornitzeko sarea Léréyél inguruan (Senegal).\nDirulaguntza: 149.262,77 €\nBost herritan edateko urez hornitzeko sistema gauzatzea da proiektuaren helburua. Populazio potentzialki onuraduna 1.037 pertsona ingurukoa da.\nProiektua: edateko ura izateko giza eskubidea Diarin (Ginea).\nDirulaguntza: 156.683,72 €\nDiari erdialdeko 2.776 pertsonak (% 53 emakumeak eta % 47 gizonak) ura eta saneamendua ekitatez eskuratu ditzaten bermatzea da proiektuaren helburua. Horretarako, alderdi hauek landuko dira: edateko urez hornitzeko eta saneamendurako sistema bat egokitzea, emakumeen eskaerei erantzuten diena; uraren eta saneamenduaren kudeaketa ekitatiboa, eta ura eskuratzeko giza eskubideari, saneamenduaren sustapenari eta genero berdintasunari buruzko zabalkunde estrategia bat.\nArabako Medicus Mundi.\nProiektua: ura eskuratzeko eskubidea, saneamendua eta ekitatea, Chotan (Peru). Diru-laguntza: 156.684,68 €\nLa Quinua eta Alto Condorpullana herrietako (Chota barrutia, Caja-marca) 530 biztanleak (246 emakume eta 284 gizon, 111 familia-unitate) ura eta saneamendua eskuratzeko giza eskubideaz baliatu ahal izatea da proiektuaren helburua, bertako gobernuarekin eta osasun arloarekin koordinatuta. Erabilera partikularrerako eta etxerako edateko ura eskuratuko dute, saneamendu osasungarria izango dute, komun ekologiko lehorrak erabiliz, eta ingurumena zainduko da, uraren iturriak babestuz.


XABOIA OLIBA-OLIOAREKIN ETA SOSAREKIN\n2 EGUN ETA GERO HORRELA GELDITU DIRA\nOndorengo kantitateak erabili ditut:\n70 gramo sosa (KONTUZ ERABILI! jarraitu instrukzioak)\n165 gramo euri ur\n40ºC tan daudenean nahastu,GARRANTZITSUA!\nOndorengo bideoan kantitateak apur bat aldatzen badira ere, antzerako moduan egin dut.Oso argi azaltzen du.Nik ezin dut bere azalpena hobetu.\nHilabete bat edo bi pasa direnean erabiltzeko prest\nAlkola litro 1, kanela goilarakada 1, iltze espezia 6-7, izpiliku-esentzia 5-8 tanta eta ezkai-esentzia 5-7 tanta.\nNahastu osagaiak kristalezko botila batean(astindu).\nUtzi 15 egun inguru beheratzen, noizbehinka astindu.\nFiltratu(kafe-filtroak,oihal zahar bat..erabil daiteke) eta spray-botilatxo batean sartu.\nAirea garbitzeko, oso goxoa.Hainbat erabilpen ditu: Akaroak uxatzeko, gripea daukan norbaiten gela garbitzeko, besteak kutsa ez daitezen adb.\nOSAGAIAK:glizerina-xaboiak erosten ditut ahalik eta puruenak.Janari-kolorantea, Izpiliku-esentzia, xaboi zatiak (aukerakoa) eta esentziak gehitzen dizkiet.Osagai guzti hauek gutxi gora behera botatzen ditut,koloratzaileak poliki gustoko kolorea lortu arte eta usainak 15 esentzia tanta inguru 3 xaboiko.Molderako esne-kutxak aproposak dira, eta xaboi borobilak egin nahi ditudanean "pringles" pataten kutxa zilindrikoak erabiltzen ditut.\nNOLA EGIN:Glizerina-xaboiak(edozein supermerkatutan aurki daitezke) zati txikitan zatitu.Mikrouhin-labean urtu (minutu 1,2..)Koloratzailea ,olioak,eztia, xaboi zaharrak......gehitu.Moldeak olioz busti errazago ateratzeko.Bota moldeetan.Ordu batzu eta gero gogortuta egongo dira.Moldeetatik atera eta laban fin batez moztu.Hobe ordu batzuk itxarotea benetan gogor daitrezen, errazago ebakiko dituzu.\nVaselina eta ilena\nOsagaiak bainu marian su eztitan izan ordutxu batez. Iragazi oihal baten bidez (gero likatsu geldituko da oihala).\nPototxoetan sartu eta hozten direnean tapa itxi.\nERABILI ezpain urratuetan,sudurrazpia gorritzen hasten denean katarroaz.\nIzpiliku-hazi poltsatsoak.Atzean eskuinean.Ezpain ukenduak,xaboiak eta bainurako gatzak.\nBainurako gatzak. Itsasoko gatz potoloa, janari kolorantea eta esentziak.\nILEN ETA ZOLDA UKENDUA\nOSAGAIAK:Oliba olio, landareak eta argizariz eginak.\nNOLA EGIN Kalendula loreak beratzen utzi 28 egunez kristalezko ontzi batean oliba-oliotan.Beste aukera su eztitan ordu betez berotzea da.\nOrdubete pasa ondoren, zapi edo kaferako filtro batzuk erabiliz filtratu. Filtratutakoan, argizaria bota. Olio litro bakoitzeko 125 gr argizari , eta behin urtuta, tarro txikitan sartu.Tapa ez itxi hoztu arte. Ukendu horren iraungitze data belarrak jaso eta bi urte ingurukoa da.\nERABILPENA: Ilen, ukendua\nBarizeak, azaleko arazoak, zauriak, flebitis, acné, zartadurak\nPROZEDURA ETA OSAGAIAK:Ilenarena egiteko prozedura bera erabili baina zolda sustraiak erabiliz.\nHezurren apurketa, hematomak, artkulazioak, kolpeak, artrosia, junturako mina, giharretako mina\nSAN JUANERA UKENDUA\nAurretik aipatutako urratsak baina ondorengo dokumentoan agertzen diren laandareak erabiliz:\nsan juanera egiteko landareak.\nLavandula poltsatsoak .Billabasoko lavandula lorrekin .\nGatzak, bonbetak, aire freskagarria\nPublicado por Maria Danborenea en 9:24\nEtiquetas:flores secas ambientador, bainu gatzak, cremas caseras, jabones, pomadas, sales de baño, ukenduak, xaboiak


Gorroto-delituak Euskadin 2017ko lehen seihilekoan | Berriak Gizartea | EiTB\nGorroto-delituak Euskadin 2017ko lehen seihilekoan\nEkainera arteko datuak\n65 salaketa izan dira Euskadin 2017ko lehen seihilekoan gorroto-delituengatik\nEusko Jaurlaritzako Segurtasun sailburuaren iritziz, datuen arabera, egoera "egonkor" dago, baina gizarteak "sentsibilizatuta" egon behar du, salatzeko.\n65 gorroto delitu erregistratu ditu Ertzaintzak urteko lehen seihilekoan\nEstefania Beltran de Heredia Segurtasun sailburuak ostiral honetan jakitera eman duenez, Euskadin, 2017ko lehen seihilekoan, 65 salaketa jarri dituzte gorroto-delituengatik. Beltran de Herediaren iritziz, kopuru horrek "frogatzen du egonkortutako egoera batean gaudela", baina ohartarazi du beharrezkoa dela "gizartea sentsibilizatzea, horrelako delituak salatu eta egoera horiek agerian uzteko".\nBeltran de Herediak agerraldia egin du ostiral honetan Legebiltzarrean, Elkarrekin Podemosek eskatuta, Giza Eskubideen eta Berdintasunaren Batzordearen aurrean; bertan, Segurtasun Sailak gorroto-delituen harira egiten dituen politiken berri eman du.\nSegurtasun sailburuak azaldu du horrelako delituak modu espezifiko batean daudela jasota Kode Penalean, diskriminaziozko egoera jakin batzuk zigortzeko; hain zuzen ere, zigortzen ditu biktimak edo arau-haustearen jomugak ondorengo arrazoiarengatik aukeratzen diren delituak: "Benetan edo itxuraz harremana dutelako kide guztiek komuneko ezaugarriren bat duten talde batekin; izan daiteke kidea dela, horrekiko joera duela, babesten duela, edo atsegin duela".\n"Ezaugarri horrek lotura izan lezake arrazarekin, jatorri nazionalarekin ala etnikoarekin, hizkuntzarekin, kolorearekin, erlijioarekin, sexuarekin, adinarekin, desgaitasun intelektual edo fisikoren batekin, sexu-joerarekin, etxerik ez izatearekin, edo heterofobiako edozein kasurekin", adierazi du.\n2016an, 124 salaketa\nEsan duenez, Euskadin, 124 salaketa izan ziren 2016an gorroto-delituengatik; aurtengo lehen seihilekoan, 65 kasu izan dira: 33, arrazismo edo xenofobiagatik; 20, sexu-joeragatik edo sexu-identitateagatik; 7, politika-joeragatik edo ideologiagatik; 3, erlijioagatik; 1, desgaitasun edo gaixotasun batengatik; eta beste bat, pobreziagatik. Epe horretan, 66 laguni egotzi diete errua.\nBeltran de Herediak nabarmendu duenez, kopuru horien bilakaerak frogatzen du “egonkortuta dagoen egoera baten aurrean” gaudela, baina onartu du horrelako kasuek tratamendu espezifikoa eta jarraipena behar dutela, zigortzeko moduko edozein jarrerarik egon ez dadin.\n"Ertzaintzaren jardueraren testuinguru orokorrean, datuen bilketa eta azterketa sistematikoa ari gara egiten; izan ere, hori interesatzen zaigu estatistikari begira, bai, baina, batez ere, gorroto-delituek kezkatzen gaituztelako eta lehentasuna direlako Ertzaintzaren barnean", adierazi du.\nSailburuaren iritziz, "gai oso sentikorra da"; landu behar da, saiatzeko "gorroto-delituaren edozein foku suntsitzeko, gorroto-delitua eragiteko gaitasuna duen edozein fokurik ez egoteko".\nHortaz, ondorengoa nabarmendu du: "Berdintasunezko gizarte bat eraikitzeko, gizartea sentsibilizatu behar dugu, salatu behar dugu; horrek ere laguntzen du egoera agerian sarriago egoteko asmoan".\n"Genero-indarkeriarekin bezala gertatzen da. Zenbait urtez ezkutuan egon da, baina, zorionez, gero eta argiago ateratzen dira horrelako kasuak", jarri du eredu moduan.\nJarduera-prozedura zehatza, 2013tik\nBeltran de Herediak gogorarazi duenez, Ertzaintzak, 2013tik, jarduera-prozedura bat du gorroto-delituei aurre egiteko. Bertan, datu-bilketa nola egin behar den dago zehaztuta, nolako jarraipena egin salaketei, epaien gaineko informazioa nola jaso, balizko prebentzio-planak…\nHalaber, adierazi duenez, beste delituekin ere gertatzen den bezala, prebentzioa oso garrantzitsua da; polizia-unitateek informazioa aztertzen dute, arrisku arrazista edo xenofoboaren berri izateko.


Joan den maiatzaren 20eko Ekin Breakfasten, Arabako zenbait ekintzailek kontatu ziguten, bertatik bertara, COVID-19ari aurre egiteko nola egokitu diren eta beren burua nola berrasmatu duten.\nEzinbestekoa zen lehenbiziko online Ekin Breakfast honetara Arabako mota guztietako ekintzaileak ekartzea, koronabirusak eragindako krisiak berekin ekarri dituen zalantza eta zailtasunei aurre egiteko borrokan bizi dituzten esperientziak beren ahotik entzuteko, bertatik bertara.\nWebinarrean zenbait aditu izan ditugu gurekin, Guillermo Dorronsoro adibidez (Estrategia eta Informazio Sistemen Departamentuko irakaslea Deusto Business School-en), baita zenbait ekintzaileren esperientziak ere, hala nola On4u, Otsoak Cervezas Artesanas, Optimus 3D, Solopuzzles edo Gure eta Laguntza.\nEkintzailetza eta ekintzaileen egokitzeko gaitasuna ezin daitezkeelako inoiz ere geldirik egon, ezta pandemia global baten erdian ere.\nMalgutasuna, berrikuntza, aurreikuspena, konfiantza eta komunikazioa\nHoriexek izan dira, Ekin Breakfast honetan parte hartu duten askorentzat, pandemiari aurre egiteko gako nagusiak, albiste honetan txertatutako bideoan ikus dezakezuenez.\nGuillermo Dorronsoro berrikuntzan espezializatutako kontsultoreak eman zion hasiera webinarrari, eta datozen hilabeteetan izango dugun errealitatearen berri eman zigun. “Egundoko aldaketak etorriko dira. Pertsonak eta enpresak harremanetan jartzeko kontzeptua aldatu egingo da.” ziurtatu zuen. “Birusak eragindako heriotzen haritik etorri dira albisteak orain artean, baina hemendik aurrera kontakizun dramatikoak entzungo ditugu itxi beharra duten enpresen eta lanik gabe geratzen diren langileen ahotan. Egoera zaila da ezbairik gabe, baina susperraldiari bidea emango dio azkenean”.\nBere hitzaldia amaitu aurretik, aholku hau eman zigun: “Egoera honetatik ateratzeko modu proaktiboan jokatu behar dugu, konponbideak eskaintzeari, proiektuak sortzeari eta saltzeari ekinez. Gobernuak eta bezeroak ez direlako gugana etorriko”.\nJarraian, pandemia-garaiko zenbait esperientziaren berri izan genuen, lehen eskutik, zenbait ekintzaileren ahotik:\nAlex Peredak eta Álvaro Traperok Gure eta Laguntza atari solidarioak sortu dituzte, tokiko saltokiei laguntzeko eta COVID-19aren haritik sortu diren ekimen solidarioen berri emateko.\nOn4u agentziako Maite Delgadok, berriz, telelanera nola egokitu diren azaldu digu, eCommerce-rako zenbait gako emateaz gainera.\nOtsoak enpresako Niko Lasernak, berriz, TeleBirra nola bururatu zitzaien azaldu digu, jeneroa sare sozialen bitartez saltzeko eta konfinamenduaren inpaktua murrizteko.\nOptimus 3D-ko Fernando Ohárrizek erakutsi digu fabrikazio gehigarria gai dela ohiko fabrikazioarekin bete ezin daitezkeen material-beharrak betetzeko, babes-pantailak eta pandemiarako beste tresna batzuk sortzeko, adibidez.\nEta, azkenik, SoloPuzzles-eko Josema Cuerdak aditzera eman digu prestatua egotea eta malgua izatea behar-beharrezkoa dela, erantzun egoki bat eman ahal izateko eskariak izugarri gora egiten duenean.\nEkintzaileek egokitzeko eta beren burua berrasmatzeko gaitasun handia dute, eta horrek erakusten du zenbateraino den funtsezkoa ekitea zalantzazko etorkizunari berme batzuekin heldu nahi dion gizarte batentzat. Izan ere, Fernando Ohárrizek amaitu duenez, “benetan ekiteko garaia da. Benetan berritzeko garaia”.\nEskerrik asko guztioi parte hartzeagatik, eta hurrengo Ekin Breakfastera arte!\nPsikopombo-k: “Adinekoen talentua eta grina bizirik mantentzen dugu”\nExplorer Araba Spacek ideia berritzaileetan oinarritutako hogei proiektu hautatuko ditu November 25, 2020\nPsikopombo-k: “Adinekoen talentua eta grina bizirik mantentzen dugu” November 23, 2020\nAraba lehena da estatuko ekintzailetzan, txosten baten arabera November 20, 2020\nAndromeda Moto: “Motorako arropa sortzen dugu goi-teknologiako material jasangarri eta animalia-larrurik gabekoekin” November 19, 2020\nGobak: “Merkatuan falta zen txakur-modaren kontzeptua gara” November 13, 2020


Covid/hedabideak laguntzak gainerako euskarazko komunikabideei zabaltzeko eskatu dio Hekimenek Jaurlaritzari Sustatu.eus - Teknologia albisteak\n2021-11-24 : 19:14\nEuskarazko Hedabideen Elkarteak, Hekimenek, agiria zabaldu du gaur, atzo zabaldutako albistearen ondoren: Covid-aren kalteagatik dirulaguntzak emango zaizkiela EAEko hainbat hedabideri, prentsa idatzizkoak eta irratiak, eta gehienak erdarazkoak. Izan ere, Hekimenek ere aztertu izan du pandemiak euskarazko hedabideen artean eragin nabarmena izan duela... Horregatik, Hekimenek eskatu dio Jaurlaritzari Covid-19ak eragindako kalteak arintzeko asmoz zenbait komunikabideri emango dien laguntza gainerako euskarazko komunikabideei zabaltzeko.\nJarraian, Hekimenen agiria (oharra: Sustatu ere Hekimenen parte da).\nHekimenen eskaera Eusko Jaurlaritzari\nAre gehiago, ez da ulertzen diru-banaketa horretan, euskarazko komunikabideek %6,6 bakarrik jasotzea. Euskararen normalizazioaren ikuspegitik euskarazko komunikabideen lana ezinbestekoa den heinean, ezin dira Covid-19ak eragindako ondorioen aurrean babesik gabe utzi, txertatu gabe utzi. Izan ere, hori Covid-19aren aurkako txertoa hautatutako batzuei soilik jartzearen parekoa litzateke. Ulergaitza egiten da aldizkari orokorrak, tokiko hedabideak, espezializatuak, herri telebistak… babes neurri horretatik kanpo uztea. Zer herri-eredu du buruan Eusko Jaurlaritzak dirua horrela banatzen duenean? Zer iritzi du ekosistema mediatikoari buruz?\nPandemiak hedabide guztiak jo ditu gogor, baina egitasmo txikiak dira ondorioak gehien jasan dituztenak, izan ere, txikiak dira bestelako diru sarreretara heltzeko arazo gehien dituztenak (publizitatea, publizitate instituzionala, dirulaguntza bereziak...). Komunikabide askorentzako egoera kritikoa da eta hainbat egitasmoren biziraupena jokoan dago. Txertoekin bezala, lehentasuna zahurgarrienek izan beharko lukete. Zergatik lagundu handienak bakarrik, irismen-datuetan oinarrituta? Zer komunikazio ekosistema sustatu nahi du Eusko Jaurlaritzak?\nEuskarazko komunikabideek pandemia garaian ahalegin berezia egin dute, ez bakarrik informazio gaitasunari eusteko, baizik eta gaitasun hori indartzeko. Ahalegin berezia, bakoitzak bere esparruan pandemiak eskatzen zuen neurrian erantzuteko. Eta herritarrek ahalegin hori eskertu dute. Ikusi besterik ez dago pandemia garaian nola handitu den euskarazko komunikabideen kontsumo digitala. Horrelako laguntza puntualek edota berrikuntzari lotutako inbertsioek euskarazko komunikabideak kontuan hartzen ez badituzte, zaila izango da aurrera egitea.\nAndoainen, 2021eko azaroaren 24an


Haitzulo - Vikidia\nKortezubi herriko Santimamiñe haitzuloaren sarrera.\nHaitzuloa lurpean edo haitzetan dagoen zulo edo barrunbe bat da, normalean kanpoaldera irekita dagoena. Beste hitz asko erabiltzen dira euskaraz kontzeptu honetarako: koba edo kobazuloa, leize edo leizezuloa, harpea, etab.\nHistoriaurrean, gizakiek bizileku eta babesleku bezala erabili zituzten. Haietako batzuetan, aspaldiko gizakiek egindako margoak aurkitu dira.\nHaitzuloen jatorria eta ezaugarriak ikertzen dituztenei espeleologo deitzen zaie, eta haien jarduera edo jakintza-alorrari espeleologia. Berez sortutakoak direnei deitzen diete haitzulo espeleologoek; gizakiak egindakoak direnei, berriz, tunel edo galeria deitzen zaie.\nBatzuetan, haitzulo batzuk beste haitzulo batzuekin elkartuta egoten dira; munduan badira oso haitzulo-multzo luzeak; inon dagoen haitzulo-multzorik luzeenak 652 km ditu eta Estatu Batuetan dago: Mamutaren Haitzuloa deitzen da (Mammoth Cave). Beste haitzulo batzuk, berriz, sakontasun handietaraino iristen dira; Georgian bada haitzulo bat 2 kilometroko sakonera duena. Euskal Herriko haitzulorik luzeenetako bat Arrikrutz izenekoa da, Oñati aldean, Gipuzkoan; guztira, 14 km inguru ditu.\nNola sortutakoak dira?[aldatu | aldatu iturburu kodea]\nHaitzulo gehienak erosio edo higaduraren eraginez sortutakoak dira; zehazki, urak eragindako higaduraren eraginez: lurrazalean badira harri gogorrak eta harri bigunak; bada, ura lurpera sartzen denean (lurpeko ibai bat, adibidez), eta halako azido batzuk jasotzen baditu, harri bigunak hausten ditu, baina milaka eta milaka urte behar izaten du horretarako. Hauek dira uraren eraginez sortutako haitzuloak.\nBeste haitzulo batzuk sumendiek sortutakoak dira. Sumendiak erupzio bat duenean, laba likido beroa kanporantz ateratzen da; airearen tenperaturaren eraginez, laba hori hozten eta gogortzen hasten da, solido bihurtzen den arte. Baina laba gogortuaren azpian, labak bere tenperatura beroari eusten dio eta, laba gehiago ateratzen bada, laba hori askotan ezin da atera gogortu den zatitik, eta beste alde batera isuriko da. Laba beroa amaitzen denean, batzuetan barrunbe hutsak geratzen dira gogortutako azalaren azpian. Jatorri bolkanikoa duten tunel edo zuloak izaten direla esaten da.\nOrrialdearen azken aldaketa: 11:27, 7 urria 2018.


Zu hemen zaude: HomeLea-ArtibaiEskualdeLea-Artibai, itxasoa eta lurra\nLea-Artibai Euskal Herriko Bizkaiko lurraldean kokaturiko txoko bat da. Kostako inguru menditsu honen izena bi haranetan banatzen duten bi ibaietatik datorkio. lbaiek eraginda, guztiz ezberdinak dira haran biak egituraketari dagokionez, bai nekazal arloan, bai eta giza eta hiritar antolamenduan ere, lau ahizpa nagusi eta zazpi gaztez osatuta dagoen euskal sendi honi nortasun berezia emanez horrela.\nIbai eta haranak Urkiolako Parke Naturaleko mendatearen jarraipen dira, eta hegoaldean jaiotzen direlarik mendebaldearekin Iotzen dira, Urdaibaiko biosfera erreserbarekin hain zuzen. Bazte-etxe honek, Kantauri itsasoa dauka iparaldean eta honek bai duela eraginik familia honen nortasunean. jendearen eta izakera arrantzale eta zaratatsuan alegia.\nKostaldean, ohituraz betetako itsas-portu txiki, hondartza lasai eta labar ikusgarriekin, Erdi Aroko Lekeitio eta Ondarroa hiriak kokatzen dira eta barruko aldekoekin batera, Markina-Xemein eta Munitibar-Gerrikaitz herriekin alegia, eskualdeko lau puntu kardinalak eta euren itsas-lurreko sarrerabideak osatzen dituzte. Ahizpa nagusiak dira eta etxe euskaldun honen babesle.\nAntzorizko Erpina (Lekeitio)\nBarrualdea, mendi berde eta misteriotsuekin, ahizpa txikiek ordezkatzen duten herri-kulturaren museo bizia da, Amoroto, Aulestia, Berriatua, Etxebarri, Gizaburuaga, Ispaster eta Mendexa direlarik hauen izenak. Geografian zehar zabaldutako bere nekazal-auzo eder eta ugariek dira nekazal izate sakona ematen diotenak.\nFamilia euskaldun honek, aurrerago ikusikodugun milaka urtetako emaitza kulturala gordetzen eta babesten jakin izan du, zubi nostalgikoak eta urtegiz betetako ibaien ubide lasaiak zeharkatuz, bere hondartza hareatsuetan, portu bitxietan eta labarretan ibiliz eta batzuetan itsaso lasai eta besteetan itsaso zakarraren lekuko izaten diren tontorrak gainbegiratuz.\nWeb hau beste ohituren eta kulturen ezagutzaren maitale dire nentzako gonbidapena da. Natura eta zibilizazioa bat eginda egon zirela gogorarazten diguten bazter polit eta lasaiak ezagutu nahi duen ororentzat. Natura edozein tokitan azaltzen deneko kultura eta sentimendua gozatu eta ezagutzen denekoa, atzokoa gaurko eta bere oreka festa bihurtuz.\nOiz mendian jaio eta "Maria Errota" deritzon Itsaso errota zaharraren padurak igaro ondoren, Lekeitioko kirol eta arrantza portuako hadian isuriarte, ibai honen ubidea edertasun natural ugaridun eta jende gutxi bizi deneko lekuetatik igarotzen da. Bere uraren kalitatea dela eta babes bereziko biotopoa dugu hau.\nIbar hau ezagutzeko, ibaiaren ahotik hastea proposatzen dizuegu, Garraitz irlatxo mitikoaren aurretik; Garraitzek, Isuntza eta Karraspi oko hondartzak babesten ditu, baita Lekeitioko portua ere: Lekeitio ederra, Bizkaiko itsasoko altxor zoragarria, ahizpetatik ederrena ; nabariak dira bere kale estu eta harriztatuak, marinel etxeak. jauregi eder aristokatrikoak, XV.mendeko estilo Gotikoko Santa Maria eliza ederra eta inguru naturalak.\nlbaian gora zazpi kilometro eginez, Gizaburuagarekin egingo dugu topo: ahizpa txikienarekin, uskarrumearekin. Han, Okamika deriotzon lekuan, Bengoelako presa, burdinola eta errota aurkituko ditugu, XVIII.mendeko injeniaritzako sorkuntza handia, Berrizko Villareal-ko Pedro Bernardo jakintsu eta ikasiarena. Hantxe dago baita Bengoleako dorre banderizoa, jauregi barroko bilakatua; sartzeko zubi bat igaro behar da. Ibaiaren urmael eder honetatik hurbil eta XVll.mendeko Oibarreko Ermitatik gerlu, barrunbe batetik sortzen den erreka bat dago, "Lamiaren koba" izendatua. Elezaharrek diotenez, aspaldi batean, lamiak, sorginak, etab. bizi izan ornen ziren.\nAulestirantz egingo dugu aurrera, ahizpen artean eskulangile trebe eta saiaturantz. Etrekan, bainua hartzeko gune bat dago, solaserako beste bat, eta taberna eta jatetxea ere baditu. Ibaitik hurbil, Aulestiko Dorre zaharra ikus daiteke, Erdi Aroko bandokideen guden oroigarri. Hiru botereen historia bateratuz bezala elkarren ondoan daude plazan : XVI.mendeko San Juan Bautista eliza ikaragarria erdi-erdian ; eskuinaldera XVI.mendeko Ibañez de Aldekoa jauregia ; ezkerretara Udaletxe neoklasikoa eta elizaren atzean, XV.mendeko Argiñera jauregia, botere erlijioso, zibila eta herriarena ordezkatuz.\nMunitibar-Gerrikaitz Erdi Aroko herrirantz jarraituko dugu ibilbidea; ahizpetatik isilena. Arbatzegin XIX.mendeko "San Vicente" elizarekin egingo dugu topo; aurrerago, Gerrikaitzen, XIX.mendeko Santa Maria eliza ikusiko dugu. Gerrika eta Aldakako auzoak bisitatzea gomendatzen dizuegu. Bertan Bizkaiko bi ermitarik zaharrenekin topo egingo dugu.\nIbilbideari "Bizkaiko Begiratokian" emango diogu amaiera, sekulako ikuspegiak ikus daitezkeen behatokia.\nArtibai ere Oiz mendian sortu eta arrantza portuan itsasoratzen da. Bere ibilbidean historiaz beteriko barruti apartak zeharkatzen ditu, adibidez Kostako Santiagoren Bidea (musulmanen inbasioaren ondorioz erromesek erabili behar izaten zutena hain zuzen).\nHaranaren ibilbidea Erromesen Bideko toki dotore batetik hastea gomendatzen da: Ziortzako kolegiatatik. Hemendik, bi kilometro eginez 1982an aurkitutako erdiaroko bidetik, Bolibarrera (Markina-Xemein) jaitsi gintezke, Simon Bolibar Latinamerikako askatzaile zenaren arbasoen bizilekura. Herri honetan interes handiko eraikuntzak daude: monolitoa eta askatzailearen arbasoen etxea, Tomas deunaren eleiza. X. mendean eraiki eta XVI.ean handitu zutena eta Simon Bolibaren rnuseoa, askatzailearen arbasoenak ziren orubeetan eraikia, eta Errementaria deritzon burdinolaren gainean egina.\nBolibarretik Markinako herrirantz abiatuko gara: ahizpa nagusietan aristokratikoena da berau, errenazimentuko dorre gotikoak eta baitauzka: Antxia (XVI.) eta Ansotegi (XVI) bezala; jauregi barrokoak, Solarte (XVII.) eta Andonaegi (XVII) eta etxebizitza txikixeagoak XVl-tik XIX-ra bitartekoak. Ahaztu gabe, arkitektura erlijiosoa: Xemeingo Andre Mariaren eliza (XVI.) eta Arretxinagako Mikel Deuna (XVIII) ermita ezaguna, patxadaz hisitatzeko modukoak.\nZiortzako Kolegiata (Bolibar)\nMarkinan, Etxebarriko elizaldera desbideratuko gara, ahizpa artzainarengana; Ander deunaren eliza eta ongi iraun duen Ibargueneko horreo aurkituko ditugu. Markinarantz bira eginda ezin utzi ikusteke Ansotegi jauregi ederra (XVII.mendekoa) eta Urrusolo Errota Hidraulikoa, non oraindik artoa eta garia xehetuz hirina ekoizten den.\nMarkina-Xemeindik irletzen Ondarroarako norabidean Ubila jauregiaren (XVI mendekoa) astarnak eta Urberuagako Bainuetxea daude. Bertako ur termalak, 1802an aurkitu zituzten. Egun ura botilaratu baino ez dute egiten. Aurrerago joanaz, Lekeitiorako zeharbidean «Plazakola» deritzon zoko idilikoa dago, ibai ertzean kokatua, errepidearen bihurgunean. Bertan Santa Rosa ermita txikia eta Urrixate gaztelua daude, biak ere XVII. mendean eraikiak.\nKilometro batzuk aurrerago Berriatuko elizatea begiztatzen da, ahizpetan sotil eta emeena, non Pedro deunaren eliza gailentzen den, XVI. mendean sortua, kareharrizko tontor batean, eta bere aurrean «Etxe Pintxu» deritzon eraikuntza bitxia digo. Honen fatxadak freskoan margoztutako eskena bukolikoak dauzka, XVII. mendekoak, hain zuzen.\nErrepidean aurrera eginez, Ondarroako bidean, ahizpa nagusietan aberatsa. Eskuinaldean, Aranzibia, ahaide nagusien garaiko dorre ikusgarria antzeman daiteke. XIV. mendean eraikia, nahiz eta ondoren, XVI.ean berreraikia izan, Erdi aroko aitonen semeen arteko liskarretan suntsitu baitzuten.\nZubi zaharra (Ondarroa)\nOndarroan, Zubi-Zaharra eta Arrantzaleen Kofradia Zaharra bisitatuko ditugu; Andre Mariaren XV. mendeko eliza gotiko ederra, antxinako elezaharrez betea, eta azkenik Likona eta Etxeandia dorre bandokideak. Likonaren etxejaunak, Erdi Aroko Bizkaiko ahaide ahaltsuak ziren eta Loiolako Iñaki deunaren amaren bizileku izan zen.\nIrakurrita 332 bidar


Bziber lehiaketa, Googlen erorketa, eta Safeout eta aforoa neurtzeko appa\nTik Tok aplikazioa antolatu duten Bziber lehiaketako logoa\nUrtea amaitzen ari den egun hauetan gai ezberdinei buruzko rankig-ak geroz eta ugariagoak dira, eta ohikoa den moduan, aurten gehien jeitsi dugu aplikazio zein izan den jakinarazi dute. Tik Tok sare sozialaren aplikazioa izan da arrakasta gehien izan duen eta errealitate honen aurrean Azkue Fundazioak Tik Tok sare sozialean Bziber lehiaketaren bigarren edizioa hasi du. Bizkaiko 11 eta 16 urte bitarteko gaztetxoei zuzendutako lehiaketa da eta Itsaso Paia antolatzaileak azaldu dizkigu argibide guztiak.\nGoogle bilatzailean aurten zein hitz izan zen bilatuena ere ezatugu dugu, eta Libe Mimenzak eta Egoitz Gonzalez gure blogariek Google bilatzaileak asko honetan izan dituen arazoak aztertu dituzte. Gogoratu aste hasieran Google eta honek eskaintzen dituen zerbitzu asko erori egin ziren. Zer gertatu zen eta honek zer suposatzen digun aztertu dute gure blogariek.\nIkasle taldeek sortu berri dituzte aplikazioak ere izan ditugu mintzagai. Alde batetik UPNAko ikasle batek Iruñeako tabernen segurtasuna baloratzeko sortu duen 'safeout' aplikazioa, eta beste aldetik Gipuzkoako EHUko kanpuseko Elvira Zipitria zentroko aforoa kontrolatzeko beste ikasle batek atera duen aplikazioa.\nEta amaitzeko, Jesus-en aurpegia adimen artifizialaren bitartez irudikatu duen argazkilariaz hitz egin dute, eta mintzagai izan dute baita ere giza cyborg-a.


Kasu positibo bakarra zenbatu dute Zumaian asteburuan - Zumaia - Baleike.eus\nKasu positibo bakarra zenbatu dute Zumaian asteburuan\nDorleta Agiriano Lai 2021-09-13 13:27\nAzken hiru egunetan egindako PCR eta antigeno proben emaitzak jakinarazi ditu Eusko Jaurlaritzako Osasun Sailak, eta txostenaren arabera, 22 kasu positibo baieztatu dituzte Urola Kosta eskualdean. Aurreko asteburuan hamabost kasu izan ziren; zazpi gutxiago.\nOstiraletik igandera bitartean kasu positibo bakarra detektatu du Osasun Sailak Zumaian. Ostiralean eman zen. Hiru egun hauen ondoren, 100.000 biztanleko azken hamalau egunetako tasa 172,99koa da herrian. Pasa den osteguneko datuekin alderatu –Osasun Sailak asteburuetan ez du herrietako daturik ematen, hogei puntuan jaitsi da tasa hau, 193,34 baitzegoan pasa den aste amaieran. Eremu horian jarraitzen du Zumaiak.\nAzken hiru egunetan sei lagunek eman dute positibo Azpeitian —bik ostiralean eta lauk larunbatean—, bostek Aian —hiruk ostiralean eta bik larunbatean—, eta launak Zarautzen —batek ostiralean eta hiruk atzo— nahiz Azkoitian —binak ostiralean eta atzo—. Orion eta Zestoan kasu bana atzeman dute asteburuan; larunbatean Orioren eta Zestoaren kasuan.\nGaur egun Aia da, eskualdeko udalerrien artean, intzidentzia tasarik altuena duena: 251,89an dago asteburuko emaitzen ostean. 5.000 biztanletik gorako herrien artean, ordea, Azkoitiak du tasarik altuena, 225,32koa. Hala ere, zenbatekoak behera egin du ostiraletik Azkoitian, 242,01an baitzegoen osteguneko datuak kontuan hartuta. Urola Kostan Azpeitia da kasu metatuen tasarik altuena duen hirugarren herria, baina ostiraletik hona berdin mantendu da, 203,68an. Gertutik jarraitzen dio Zumaiak, 172,99ko intzidentzia tasarekin —jaitsi egin da ostiraletik, 193,34an baitzegoen egun horretan—, eta Zestoa da eskualdean tasarik altuena duen bosgarren udalerria; 179,76koa —berdin mantendu da ostiraletik—.\nOrion 81,54tik 97,85ra igo da tasa ostiraletik, eta Zarautzen, berriz, 94,23an jarraitzen du. Getarian beheranzko joerari eusten dio tasak, eta 35,34an dago gaur egun. Beizaman hutsean dago oraindik, baina berrikuntza modura, Aizarnazabalen eta Errezilen ere hutsean jarri da tasa asteburua eta gero.\nAtzo, igandean, 158 kasu positibo detektatu zituzten Hego Euskal Herrian —240 izan ziren aurreko igandean, irailaren 5ean—; hain justu, 61 Bizkaian, 40 Gipuzkoan, 39 Nafarroan, hamazazpi Araban eta bat lau lurralde horietatik kanpo bizi diren pertsonen artean. Proba egindakoen %3,2k eman zuten positibo atzo Araban, Bizkaian eta Gipuzkoan, eta beraz, positibotasun tasak nabarmen egin du behera: %5,1ekoa izan zen osteguneko probetan. Nafarroan, baina, igo egin da positibotasun tasa: %3,7koa izan zen ostegunean, eta %5ekoa atzo.\nAtzoko datuen arabera, Osakidetzaren ardurapeko erietxeetan, COVID-19ak jotako 17o lagun daude ospitaleratuta. 57 dira ZIUn daudenak. Ostiralean 29 ospitaleratze berri izan ziren Osakidetzan, hemeretzi larunbatean eta 26 atzo.


VILLE D'HENDAYE :: Hizkuntza diskriminazioa: glotofobiaren kontra borrokatu, diaporama kontsulta ezazue Mintzaldi-eztabaida Philippe Blanchet-en eskutik\nHizkuntza diskriminazioa: glotofobiaren kontra borrokatu, diaporama kontsulta ezazue Mintzaldi-eztabaida Philippe Blanchet-en eskutik\nAzaroaren 16an (osteguna), 18:30ean, Philippe Blanchet soziolinguistak mintzaldi bat eskaini zuen “Discriminations: combattre la glottophobie” liburuaren inguruan, Sokoburuko Antoine d’Abbadie entzun-aretoan.\nDiaporama kontsultatzeko HEMEN klik egin.\nEuskararen alde ari diren eragileei, irakasleei, euskarak zertarako balio duen edo haien haurrei transmititu behar ote dieten jakin nahi dutenei, baita kurios edo zale errabiatuei ere zuzendua da.\nMintzaldi hau Euskal Hirigune Elkargoarekin eta Baionako Herriko Etxearekin elkarlanean antolaturiko ziklo batean kokatzen da. Hala, beste mintzaldi publikoak iragan ziren azaroaren 15ean Baionan, 17an Uztaritzen, Uztaritzeko Herriko Etxearekin partaidetzan Euskarari dedikatua den Uztahitzan astearen karietara, eta 18an Donibane Garazin, abenduaren 3an iragan zen Euskararen Nazioarteko Egunaren karietara.\nMintzaldia frantsesez izan zen, eta bat-bateko itzulpena eskainiko zen euskarara. Ondotik, eztabaida ireki zen publikoarekin. Sartzea dohainik zen.\nGlotofobia zer da?\nGuti estimatua den mintzaira bat erabiltzeagatik (basa mintzaira, dialektoa, kreolera, eskualdeko hizkuntza, etabar.) edo hizkuntza komunaren tokiko erabilpenagatik, edo sozialki markaturiko erabilpenagatik (azentua, ahoskera, prosodia) norbaiten baztertzea edo estigmatizatzea dakarren prozesua da glotofobia. Glotofobiak diskriminazio linguistikoei beren dimentsio osoa eta beren larritasun sozial eta politikoa itzultzen die, alabaina diskriminazio mota horrek jendeak hunkitzen ditu, hots hiztunak eta ez hizkuntzak.\nPhilippe Blanchet-en lanek Euskal Hirigune Elkargoak eta Hendaia, Baiona eta Uztaritzeko hiriek buruturiko euskara bultzatzeko gogoeten elikatzen lagundu dezakete, Elkargoak eta bi hiriek obraturiko hizkuntza politikaren baitan. Alabaina, hizkuntza politikari doakionez esperimentazio lurraldea den Ipar Euskal Herriak frogatzen du hizkuntza aniztasunaren alde lan egin daitekeela elkar adituz eta jendarteko sektore desberdinetako sustengu zabala bilduz.\nDiskriminazioak: glotofobiaren kontra borrokatu liburuak arrakasta ederra eta bat-bateko oihartzun mediatiko zabala bezain iraunkor bat bildu du (besteak beste : Le Point, Le Monde, La Croix, Mediapart, France Culture, France Bleu, RTL, TV5Monde, Sciences Humaines, Télérama, L’Express, Le Point, Elle…). Autoreak delako fenomeno hau esplikatzen du, glotofobia fenomenoak gure gizartearen baitan daukan hedaduraz eta bortizkeriaz. Erakustera ematen du, gaur egun ordu dugula harreman irekiago bat, emankorrago bat, konplexurik gabekoa izatea, ez hizkuntza aniztasunari buruz baizik baina ere hizkuntza erabilpen aniztasunari buruz.\nBlanchet jaunaren obrek aplikazio konkretu batzuetara buruz ekarri bagaituzte, hala nola diskriminazioetaz ari den zigor legeko 225 artikulua aldatu duen « XXI. Mendeko justiziaren gaurkotzeko » deituriko 2016ko azaroaren 18ko legea, honetan dauden 21 diskriminazio irizpideei, hizkuntza arrazoiez ekarriak direnak gehituz, gelditzen da hala ere Frantses Konstituzioaren 2 artikulua, « lekuko mintzairen » garatzaileentzat (hauen artean Blanchet irakaslea) desafio handienetariko bat dela. Zeren hizkuntza bakar baten mitoa altxatzearen aurrean, soziolinguistak argi erakutsiko du gaur egun ezin ukatua gisa ekarria den berdingabeko hizkuntza baten aldeko ideologiaren mekanismo politikoa. Publikoari eskatuko dio gogoeta dezan besteak beste, berdingabeko mintzaira bakar baten eta ororen mintzaira baten arteko ñabarduraz, eta hizkuntza aniztasunari gure gizartean emana zitzaion lekuaz.\nPublié le 21 November 2017 - Catégorie(s) : Culture, Euskara, Famille, Transfrontalier